作者:岑參
標題:故僕射裴公輓歌三首
內容:盛德資邦傑，嘉謨作世程。門瞻駟馬貴，時仰八龍名。罷市秦人送，還鄉絳老迎。莫埋丞相印，留著付玄成。五府瞻高位，三臺喪大賢。禮容還故絳，寵贈冠新田。氣歇汾陰鼎，魂飛京兆阡。先時劍已沒，隴樹久蒼然。富貴徒言久，鄉閭歿後歸。錦衣都未著，丹旐忽先飛。哀輓辭秦塞，悲笳出帝畿。遙知九原上，漸覺吊人稀。